**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

05/4-02 бр. 1089/1

12.06.2025. године

**З А П И С Н И К**

Са II ванредне седнице Наставно-научног већа Филозофског факултета у Београду која је одржана 12.06.2025. године у амфитеатру „Георгије Острогорски”.

У уторак, 10.06.2025. године члановима и чланицама Већа, посредством секретара одељења, упућен је мејл којим се обавештавају о датуму одржавања II ванредне седнице Наставно-научног већа у вези са студентским протестима, текућом школском годином и студентским статусима. Уједно су обавештени да ће се ванредна седница одржати уживо у амфитеатру Факултета „Георгије Острогорски“ са почетком од 14.00 часова.

У среду, 11.06.2025. године члановима и чланицама Већа, посредством секретара одељења, упућен је мејл обавештења да је материјал за II ванредну седницу Наставно-научног већа постављен на сајт Факултета https://www.f.bg.ac.rs/dokumenta/materijal-vece, уз подсетник да обавештење проследе свим члановима и чланицама Већа, осим члановима у научним звањима.

Пре почетка седнице, а након пребројавања евиденционих листића о присуству на седници, проф. др Данијел Синани, председник Већа, констатује је да је присутно 192 од укупно 272 чланова који имају права изјашњавања на овој ванредној седници Наставно-научног већа Факултета и то: 77 редовних професора, 42 ванредна професора, 45 доцената, 3 наставника страних језика и 25 представника студената.

Седница Већа почиње у 14.20 часова.

I

Предложени дневни ред Већа је једногласно прихваћен са:

Укупан број гласова: **192 ЗА**

II

Председник Већа, проф. др Данијел Синани, наводи да се неколико недеља уназад ради на покушају проналажења одрживог модела и покретања неког облика наставне активности на Факултету. Наведени модел дефинисан у тачки Дневног реда је неопходан пре свега ради заштите најугроженије групе студената, а касније би се разговарало о томе на који начин и у којим правцима се блокада, односно простести и наставни процеси могу одвијати у будућности. Додаје да мешовита радна група за наставу, коју чине наставници Факултета и студенти, имала до сада пет састанака на којима се поводом ове теме чуло више различитих мишљења. Оно што је закључено на тим састанцима је да управо тачка дневног реда о којој се данас чланови и чланице Већа изјашњавају јесте добар почетни корак и да је нешто што ће након шест месеци моћи да покрене Факултет. Председник Већа је упознао присутне да су на ову тему до сада одржана три Деканска савета на којима је једногласно усвојен овај предлог, као и да се поводом ове теме разговарало и са студентима. Отвара дискусију и додаје да уколико неко жели да постави конкретно питање поводом ове теме, да су ту присутне и колеге које су учествовале у раду мешовите радне групе, проф. др Александар Бауцал, доц. др Владета Милин и доц. др Наташа Јовановић Ајзенхамер који могу да дају одговоре на сва питања и/или недоумице. Председник Већа пита присутне да ли желе да отворе дискусију поводом овог питања. Како се нико не јавља за дискусију, приступа се гласању.

Након пребројавања гласова Наставно-научно веће је донело следећу

О Д Л У К У

Усваја се модел реализације консултативне наставе, одбране завршних радова на свим нивоима студија и организовање испитног рока за студенте последњих година - ОАС, МАС, ДАС.

          Модел реализације консултативне наставе, одбране завршних радова на свим нивоима студија и организовање испитног рока за студенте последњих година - ОАС, МАС, ДАС је усаглашен од стране Деканског савета и презентован од стране Председника већа.

Упутство за реализацију консултативне наставе, одбране завршних радова на свим нивоима студија и организовање испитног рока за студенте последњих година - ОАС, МАС, ДАС биће накнадно прослеђено свим одељењима и Кабинету за стране језике.

Укупан број гласова: **187 ЗА**, **5 УДРЖАНИХ, 0 ПРОТИВ**

Председник Већа закључује седницу када јер завршило одлучивање о последњој тачки дневног реда.

Седница Већа је завршена у 14:30 часова.

По завршетку седнице Већа, а како је велики број чланова Већа и даље присутан у амфитеатру, председник Већа позива присутне на разговор о текућим актуелностима.

Јавља се за реч проф. др Жарко Петковић. Наводи како ни кворум, а ни гласови нису утврђени како треба, да на Наставно-научно веће долазе људи за које се не зна ко су, а да предвиђеном акредитацијом може доћи највише 33 студента који су представници Студентског парламента.

Председник Већа одговара да су седнице већа отворене за све, осим уколико се Веће не изјасни супротно. То је требало тражити на почетку, пре него што је седница започета. Веће би о томе гласало и уколико би Веће изгласало да не могу сви да присуствују, онда би Већа заседало само са онима који имају право гласа. Кворум је утврђен пребројавањем предатих позива од стране стручне службе Факултета, а пре почетка седнице. Број гласова утврђен је подизањем руку тако што су сви који имају право гласа, гласали “ЗА“, осим 5 људи који су се изјаснили гласовима “УЗДРЖАН“. Председник Већа додаје да уколико било ко има примедбу на гласање треба да је уложи одмах бнакон гласања у складу са Правилником о раду Наставно-научног већа и онда би се приступило гласању прозивком.

Проф. др Смиљка Томановић се након ових излагања, такође, јавља за реч. Обраћа се члановима и чланицама Већа и истиче да подржава ову одлуку и због начина на који је донета, јер то је једини исправан начин. Упозорава да ниједна одлука коју би Веће на другачији начин донело, било да се подржи или да се одбије неки предлог, не би била легитимна и одржива. Додаје да одлуке које се тичу колективних интереса морају бити резултат рационалне делиберације, дијалога и заједничког разматрања и промишљања различитих опција и трагања за најбољим решењем за ту заједницу. Истиче да је дубоко разочарана чињеницом да не постоји опредељење за истински дијалог, ни у групацијама где је то очекивала, као што не постоје покушаји сагледавања и промишљања контекста, разумевања и уважавања за другачије становиште и емпатије за позицију другог. Наводи да наставници немају развијен осећај одговорности за властите одлуке које имају колективне последице; да су склони да не чују мишљење другог већ да га ригидно одбаце, и то не аргументима већ дискредитацијом саговорника. Каже да се показало да ово Веће, као и неке друге групе и тела на овом Факултету имају веома низак демократски капацитет. Пита присутне одакле онда кредибилитет да тврдимо да студенте учимо да критички промишљају и да их васпитавамо као грађане. Обраћа се директно колегиницама и колегама, дамама и господи, друговима и другарицама, студенткињама и студентима, и изјављује да није више спремна да слуша ватрене говоре, прозивке, дискредитације неистомишљеника и сукобљавање. Наводи да неће да учествује у надметању мишљења и ставова и у прегласавању. Каже да се изјаснила за штрајк да би се борила за своја радна права и као знак протеста против репресије коју овај режим води против Универзитета у Србији. То наводи као још један вид деценијске индивидуалне борбе против уништавања институција и достојанства људи и кршења социоекономских права који овај режим континуирано спроводи. Када је реч о студентима, изјављује да не жели, међутим, да штрајкачки одбор, нити било која група у њено име износе неки став или мишљење. Не жели да има став, док се не саслушају различите ситуације, искуства и потребе мноштва студената овог Факултета, док се пажљиво и детаљно не размотре и промисле све опције, док се истинским дијалогом не покуша наћи заједничко решење. За крај додаје да, када се сви, наставници и студенти, буду показали као зрели чланови ове заједнице и сели да одговорно разговарају и да заједно траже решење за излазак из кризе у којој се налази факултетска заједница и институција, онда ће се укључити.

Проф. др Катарина Поповић се након овог излагања јавља за реч. Подсећа присутне на неколико чињеница, а то је да је Веће у децембру изгласало подршку студентском протесту, студентским блокадама и њиховим захтевима. Након тога су додата два захтева које су наставници прихватили као своје и не зато што само безрезервно и некритички подржавају студенте, него и из личних моралних принципа. Поводом данашње одлуке Већа, изјављује да је доживљава ипак као доказ колективне одговорности, која је донета у договору са студентима. То не значи да не постоје различити погледи на то како решити ову ситуацију, осмислити стратегију и тактику. Ни међу собом професори, ни студенти, ни на релацији професори-студенти. Дакле, различити су погледи. Оно што се није променило, то је оно због чега је све ово и почело. Наводи да захтеви и даље нису испуњени. Добијена је срамна Уредба, предлог радној групи новог закона, добијене су пресије, хапшење и претње студентима и професорима. Из тог разлога, додаје да не види да се ишта променило од момента када је изгласана одлука у децембру. Завршава излагање реченицом да све док заједно радимо на томе, да нађемо стратегију која ће нас водити ка крајњем циљу који је заједнички и који је неупитан, мисли да смо на добром путу.

Председник Већана крају додаје да је овосамо почетни корак, да има још доста посла пред нама, неколико могућности, неколико различитих путева којим можемо да кренемо. Поручује да у сваком случају, у свему што се буде радило, треба имати константан међусобни дијалог и уважавање, на чему ће се инсиситирати, да се страсти смире, да се они који имају различита мишљења не посматрају међусобно као непријатељи и да та различита мишљења некако буду уклопљена у корист свих нас. Поручује присутнима да ће свака одлука која се буде доносила у будућности, бити у договору са студентима и да ћемо се сви трудити да то изведемо. Председник Већа је завршио излагање реченицом да не жели никоме да изгуби годину и да то никако не сме да се деси, тако да ће се у наредним данима интензивно разговарати, да се на креативан начин решавају предстојеће ситуације.

Разговор се завршава у 14:40 часова.

ЗАПИСНИЧАРKA ПРЕДСЕДНИК ВЕЋА

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Зора Јовановић проф. др Данијел Синани