УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

05/3-02 број: 1090/2

У Београду, дана 13.06.2025. године

**Наставно-научном Већу**

**Универзитета у Београду-Филозофског факултета**

**ПРАВНО МИШЉЕЊЕ**

ПРЕДМЕТ: Захтев за доношење решења о прекиду поступка за избор у звање научни сарадник (заводни број: 975/1) од дана 30.05.2025. године, поднет од стране истраживача-сарадника Јована Буковале

Поштовани/а,

Дана 30.05.2025. године, истраживач-сарадник, Јован Буковала, запослен на Одељењу за филозофију (у даљем тексту: Подносилац захтева) поднео је Наставно-научном Већу, преко Одељења за филозофију, Захтев за доношење решења о прекиду поступка за избор у звање научни сарадник (заводни број: 975/1).

У Захтеву, Подносилац, између осталог, наводи и да је Снежана Николић, као стручни сарадник, упутила Одељењу за филозофију дана 28.05.2025. године допис у ком обавештава Одељење да Подносиоцу истиче звање истраживач-сарадник, што према његовим наводима, а примењујући члан 91. став 2 Закона о општем управном поступку, говори да је поступак у интересу странке покренут предузимањем било какве радње од стране органа. Из наведеног разлога, а како Подносилац још увек није докторирао, обраћа се Наставно-научом већу ради прекида поступка за избор у звање научни-сарадник.

Допис упућен дана 28.05.2025. године од стране стручнотехничке сараднице за остале послове (правни послови) Снежане Николић Одељењу за филозофију није правни акт којим се покреће поступак избора у научно звање научни сарадник већ обавештење, односно информација да Јовану Буковали, истраживачу запосленом на Факултету, дана 07.02.2026. године престаје истраживачко звање истраживач-сарадник, без могућности реизбора и да је до краја изборног периода потребно да се донесе одлука о избору у научно звање за које именовани испуњава услове. Одељење, на основу обавештења, упућује иницијативу за покретање поступка за избор у научно звање и предлаже састав комисије за писање извештаја, а о предлогу одлучује Наставно-научно веће и на тај начин се покреће поступак избора у научно звање. Одељење за филозофију није упутило иницијативу за покретање поступка за избор у научно звање.

Покретања поступка избора у научна звања регулисано је Законом о науци и истраживањима («Службени гласник РС», бр. 49/19) и пратећим подзаконским актом Правилником о стицању истраживачких и научних звања («Службени гласник РС», бр. 159/2020 и бр. 14/2023), који је био у примени у време упућивања дописа дана 28.05.2025. године Одељењу за филозофију.

На основу одредаба чланова 78, 79, 80 Закона о науци и истраживањима («Службени гласник РС», бр. 49/19) и чланова 12, 18, 21 и 25 Правилника о стицању истраживачких и научних звања («Службени гласник РС», бр. 159/2020 и бр. 14/2023) недвосмислено произилази да поступак за избор у научно звање покреће Наставно-научно веће научноистраживачке организације које има компетентно веће за област кандидата и то на седници Већа на којој је именована комисија за писање извештаја о кандидату.

Закон о науци и истраживањима је у односу на Закон о општем управном поступку lex specialis. Како Наставно-научно веће Факултета није покренуло поступак избора Јована Буковале у научно звање научни сарадник, није могуће донети решење о прекиду непостојећег поступка. Услед свега наведеног, а имајући у виду да поступак за избор у научно звање није покренут, у складу са чланом 136. став 1 Закона о општем управном поступку, Захтев за прекид поступка за избор у звање научног сарадника би требало одбити као неоснован, уз поуку о правном леку да се у року од 15 дана од дана пријема одлуке, може изјавити жалба против одлуке Декану Факултета који се стара о правилности рада и примени Статута и других општих аката.

С поштовањем,

Руководиља Одсека за

правне, кадровске и административне послове

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Зора Јовановић

Секретарка Факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Валентина-Лепојевић Коларић